Il-PN fakkar fost l-oħrajn li x-xogħlijiet kellhom jinkludu wkoll it-tiġdid tas-servizzi infrastrutturali bħad-drenaġġ u l-ilma u t-tneħħija tal- cables tad-dawl Il-Partit Nazzjonalista akkuża lill-Gvern Laburista li ma għandu l-ebda pjan għall-infrastruttura tat-toroq u dan minkejja li fi kliemu kien wiegħed li l-mitt miljun euro fis-sena f'xogħlijiet tat-toroq kienu se jinkludu it-tiġdid tas-servizzi infrastrutturali bħad-drenaġġ u l-ilma kif ukoll it-tneħħija tal- cables tad-dawl minn mal-faċċati tad-djar. Skont il-Partit Nazzjonalista, minn dan kollu mhu qiegħed isir xejn. “Minflok sar pjan fit-tul biex jara li pajjiżna jagħmel qabża 'l quddiem fil-kwalità f'dak li għandu x' jaqsam mal-bini tat-toroq, bl-għaġla u b'nuqqas ta' pjan serju, il-Gvern Laburista se jkun jonfoq miljuni ta' euro fis-sena f'kisi bit-tarmak minflok jibdel s-servizzi infrastrutturali li jinsabu fit-toroq ta' pajjiżna, u jibni kanali li jilqgħu dawn is-servizzi kif isir f'pajjiżi oħra,” saħaq il-kelliem tal-Oppożizzjoni Tony Bezzina. Kien għalhekk li insista li appella biex il-flus jintefqu fejn hemm bżonn u jkun assigurat li: “Għalkemm jeżistu bosta soluzzjonijiet, l-Gvern Laburista qiegħed jirrisolvi ruħu biss għal soluzjonijiet faċli, li għalkemm fl-immedjat jistgħu jagħtu riżultat, fil-futur qarib se jerġgħu jfeġġu l-problemi,” ittemm tgħid l-istqarrija.